**Lăsați-mă s-o plâng!**

*Gabriel Stănciulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lăsați-mă s-o plâng!

Fug secundele din viață,

Zboară un an și-mbătrânim,

Ne trezim c-un prag în față,

Clipa când ne despărțim.

E despărțirea de părinți,

Cruntă tragedia noastră,

Azi ne spun să fim cuminți,

Mâine-s raza dintr-o astră.

Plâng pentru parinți ce mor,

Plâng când dorul mă sfîșie,

Când pașii-s mici și fără spor,

Iar de mâine-s veșnicie.

Lăsați-mă, vă rog, să plâng,

Părinții noștri, care sunt

Doi ochi apuși, ce privesc lung,

Smeriți, dar demni pe-acest pământ.

Mă înfruntă lumea, viața,

Mai toți din jur sunt supărați,

Nu pot să-mi ascund fața

De-ai mei prieteni și de frați.

Plâng în mine și iar plâng,

Părinții cu grea povară,

Durerile cu greu le-nfrâng

Să ajungă pân’ la vară.

Ei mai speră, fără vrere,

Că-n curând va fi mai bine,

Se hrănesc cu vorbe tandre...

Tratament pentru suspine!

Fac eforturi să n-o plâng,

Murmură în gând jelanii,

Din nou fricile mă înving,

Ca-ntr-un zbor au trecut anii.

A cedat a mea redută,

Nu am putere, nu sunt zmeu,

Simt că lupta e pierdută...

Și mă rog la Dumnezeu;

Iartă-mi Doamne egoismul!

Iartă-mă, e plâns ceresc!

Înțelege-mă, nu-s primul!

Și-n pământ am s-o iubesc!

Autor: Gabriel Stănciulescu